Title: ระเบียบกรมการค้าต่างประเทศ ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. 2545

ระเบียบกรมการค้าต่างประเทศ

ระเบียบกรมการค้าต่างประเทศ
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู
พ.ศ.
๒๕๔๕

โดยที่พระราชบัญญัติข้อมูลข่าวสารของราชการ พ.ศ.
๒๕๔๐
กำหนดให้หน่วยงานของรัฐต้องจัดให้มีข้อมูลข่าวสารของราชการไว้ให้ประชาชนเข้าตรวจดูได้อาศัยกำหนดตามพระราชบัญญัติข้อมูลข่าวสารของราชการ
พ.ศ. ๒๕๔๐ มาตรา ๗ มาตรา ๙ และมาตรา ๑๑ กฎกระทรวงฉบับที่ ๔ (พ.ศ. ๒๕๔๒)
ออกตามความในพระราชบัญญัติข้อมูลข่าวสารของราชการ พ.ศ. ๒๕๔๐
ประกอบประกาศคณะกรรมการข้อมูลข่าวสารของราชการ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
ลงวันที่ ๒๔ กุมภาพันธ์ ๒๕๔๑ และประกาศคณะกรรมการข้อมูลข่าวสารของราชการ เรื่อง
การเรียกค่าธรรมเนียมการขอสำเนาหรือขอสำเนาที่มีคำรับรองถูกต้องของข้อมูลข่าวสารราชการลงวันที่
๗ พฤษภาคม ๒๕๔๒ กรมการค้าต่างประเทศจึงออกระเบียบไว้ ดังต่อไปนี้ 

ข้อ ๑  ให้ยกเลิกระเบียบกรมการค้าต่างประเทศ
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. ๒๕๔๓
ลงวันที่ ๒๑ กรกฎาคม ๒๕๔๓ 

ข้อ ๒  ระเบียบนี้เรียกว่า ระเบียบกรมการค้าต่างประเทศ
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. ๒๕๔๕

ข้อ ๓[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป 

ข้อ ๔  บรรดากฎ ระเบียบ ข้อบังคับ
และคำสั่งอื่นใดเกี่ยวกับข้อมูลข่าวสารของกรมการค้าต่างประเทศ
ซึ่งขัดหรือแย้งกับระเบียบนี้ ให้ใช้ระเบียบนี้แทน 

ข้อ ๕  ในระเบียบนี้ 
ข้อมูลข่าวสารของราชการ
หมายความว่า ข้อมูลข่าวสารของราชการตามพระราชบัญญัติข้อมูลข่าวสารของราชการ พ.ศ.
๒๕๔๐ ที่อยู่ในความครอบครองหรือควบคุมดูแลของกรมการค้าต่างประเทศ 
อธิบดี หมายความว่า
อธิบดีกรมการค้าต่างประเทศ และให้หมายความรวมถึงผู้ซึ่งอธิบดีกรมการค้าต่างประเทศมอบหมาย

เจ้าหน้าที่
หมายความว่า ข้าราชการพลเรือนและลูกจ้างให้สังกัดการค้าต่างประเทศ 

ข้อ ๖  ให้อธิบดีรักษาตามระเบียบนี้
และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้ 

หมวด
๑

คณะกรรมการบริหารข้อมูลข่าวสารของราชการ

ข้อ ๗  ให้มี คณะกรรมการบริหารข้อมูลข่าวสารของราชการในกรมการค้าต่างประเทศ
เรียกโดยย่อว่า กข.คต. ประกอบด้วย
รองอธิบดีผู้ซึ่งอธิบดีมอบหมายเป็นประธานกรรมการ นักวิชาการระดับ ๙ ชช.
ผู้อำนวยการสำนัก ผู้อำนวยการกอง เลขานุการกรม หัวหน้ากลุ่มงานตรวจสอบภายใน
และหัวหน้า กลุ่มประสานงานภูมิภาค เป็นกรรมการ ผู้อำนวยการกองนิติการ
เป็นกรรมการและเลขานุการ และให้รองอธิบดีผู้ซึ่งอธิบดีมอบหมายเป็นประธาน กข.คต.
แต่งตั้งข้าราชการสังกัดกรมการค้าต่างประเทศ อีก ๒ คน เป็นผู้ช่วยเลขานุการ 

ข้อ ๘  ให้ กข.คต. มีอำนาจและหน้าที่ดังต่อไปนี้ 
(๑) สอดส่องดูแล
และให้คำแนะนำเกี่ยวกับการดำเนินงานของเจ้าหน้าที่ในสังกัดกรมการค้าต่างประเทศ
ในการปฏิบัติหน้าที่ตามระเบียบนี้ 
(๒) กำหนดหลักเกณฑ์เกี่ยวกับการบริหาร การจัดระบบ
การขอสำเนาข้อมูลข่าวสารทางราชการ การบริการข้อมูลข่าวสารของราชการและการอนุญาตให้ข้อมูลข่าวสารของราชการ

(๓)
พิจารณาข้อมูลข่าวสารของราชการที่กรมการค้าต่างประเทศหรือข้าราชการ
อาจมีคำสั่งมิให้เปิดเผยก็ได้ 
(๔) แต่งตั้งราชการตั้งแต่ระดับ ๖
ขึ้นไปให้เป็นผู้มีหน้าที่ครอบครองหรือควบคุมดูแลข้อมูลข่าวสาร และมีคำสั่งให้เปิดเผยข้อมูลข่าวสารตามมาตรา
๑๕ แห่งพระราชบัญญัติข้อมูลข่าวสารของราชการ พ.ศ. ๒๕๔๐ เป็นการทั่วไป
หรือเฉพาะแก่บุคคลใด 
(๕)
พิจารณาวินิจฉัยประเภทข้อมูลข่าวสารของราชการที่ควรจัดเก็บไว้ที่กรมการค้าต่างประเทศ
หรือไม่ประสงค์จะจัดเก็บรักษา หรือมีอายุครบกำหนดเพื่อส่งมอบให้แก่หอจดหมายเหตุแห่งชาติ
กรมศิลปากร หรือหน่วยงานอื่นของรัฐที่กำหนดในพระราชกฤษฎีกาตามมาตรา ๒๖
แห่งพระราชบัญญัติข้อมูลข่าวสารของราชการ พ.ศ. ๒๕๔๐ 
(๖)
ให้คำแนะนำและเสนอความเห็นต่ออธิบดีเกี่ยวกับการเชื่อมโยงข้อมูลข่าวสารของราชการ
กับหน่วยงานของรัฐและเอกชน 
(๗)
แต่งตั้งอนุกรรมการหรือคณะทำงานเพื่อปฏิบัติการในเรื่องใดๆ ตามที่ กข.คต.
มอบหมาย 
(๘)
พิจารณาวินิจฉัยกรณีที่มีปัญหาและอุปสรรคเกี่ยวกับการดำเนินการตามระเบียบนี้ 
(๙)
ดำเนินการอื่นใดตามที่อธิบดีกรมการค้าต่างประเทศมอบหมาย ข้อ ๙ การประชุม กข.คต.
ต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงเป็นองค์ประชุม 
ถ้าประธานกรรมการไม่มาประชุมหรือไม่อยู่ในที่ประชุมให้กรรมการที่มาประชุมเลือกกรรมการคนหนึ่งเป็นประธานในที่ประชุม

การวินิจฉัยขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งเสียงในการลงคะแนน
ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ข้อ ๑๐  ให้นำความในข้อ ๙
มาใช้บังคับกับการประชุมของคณะอนุกรรมการและคณะทำงานที่ กข.คต. แต่งตั้งโดยอนุโลม 

ข้อ ๑๑  มติของ กข.คต. ให้ถือเป็นยุติ
เว้นแต่มีความเห็นเป็นหลายฝ่ายหรือมีเหตุอันสมควร หรือสำนัก
และกองเจ้าของเรื่องมีความเห็นเป็นหลายฝ่ายหรือมีเหตุอันสมควร หรือสำนัก
และกองเจ้าของเรื่องมีความเห็นเป็นอย่างอื่นให้เสนออธิบดีกรมการค้าต่างประเทศวินิจฉัยต่อไป

หมวด
๒

การจัดระบบข้อมูลข่าวสารของราชการ

ข้อ ๑๒  ให้หน่วยงานในกรมการค้าต่างประเทศ
จัดประเภทข้อมูลข่าวสารของราชการที่เปิดเผยได้ตามมาตรา ๗ และมาตรา ๙
แห่งพระราชบัญญัติข้อมูลข่าวสารของราชการ พ.ศ. ๒๕๔๐
ซึ่งอยู่ในความรับผิดชอบส่งให้อนุกรรมการหรือคณะทำงานที่ กข.คต. แต่งตั้ง
เพื่อตรวจสอบและส่งให้กองเทคโนโลยีสารสนเทศ รวบรวม จัดเก็บ
จัดระบบข้อมูลข่าวสารของราชการไว้ให้ส่วนราชการหรือประชาชน เข้าตรวจดู ศึกษา
ค้นคว้า และขอสำเนาข้อมูลข่าวสารของราชการ 
ในกรณีมีเหตุอันสมควรสงสัยว่าข้อมูลข่าวสารของราชการใดจะเปิดเผยได้หรือไม่
ให้นำเสนอ กข.คต. วินิจฉัยตามอำนาจหน้าที่ต่อไป 

หมวด
๓

สถานที่ขอข้อมูลข่าวสาร
การขอข้อมูลข่าวสารของราชการและการอนุญาต

ข้อ ๑๓  ประชาชนสามารถเข้าตรวจดู ศึกษา ค้นคว้า
หรือขอสำเนาข้อมูลข่าวสารของราชการตามข้อ ๑๒ ที่กรมการค้าต่างประเทศจัดไว้ ณ
ห้องสมุด กรมการค้าต่างประเทศ ชั้น ๗ เลขที่ ๔๔/๑๐๐ ถนนนนทบุรี - สนามบินน้ำ
ตำบลบางกระสอ อำเภอเมือง จังหวัดนนทบุรี ทั้งนี้ ในวันและเวลาราชการ 
สำหรับหน่วยงานสำนักงานการค้าต่างประเทศในภูมิภาค
ประชาชนสามารถเข้าตรวจดู ศึกษา ค้นคว้า หรือขอสำเนาข้อมูลข่าวสารของราชการตามข้อ
๑๒ ที่สำนักงานการค้าต่างประเทศและแห่ง 

ข้อ ๑๔ 
ในกรณีที่ประชาชนประสงค์จะขอข้อมูลข่าวสารอื่นของราชการนอกเหนือไปจากที่ได้ลงพิมพ์ในราชกิจจานุเบกษาแล้ว
หรือที่จัดไว้ให้ประชาชนเข้าตรวจดูได้แล้ว หรือที่มีการจัดให้ประชาชนค้นคว้าในหมวด
๔ เอกสารประวัติศาสตร์ตามมาตรา ๒๖ แห่งพระราชบัญญัติข้อมูลข่าวสารของราชการ พ.ศ.
๒๕๔๐ หรือที่มีการจัดให้ประชาชนตรวจดู ศึกษา ค้นคว้า หรือขอสำเนาข้อมูลข่าวสาร
ได้แล้วตามข้อ ๑๒ ให้ผู้อำนวยการสำนัก ผู้อำนวยการกอง พิจารณา
หากเป็นข้อมูลที่ปิดเผยได้ให้ส่งข้อมูลข่าวสารนั้น
ให้ห้องสมุดกรมการค้าต่างประเทศเพื่อดำเนินการต่อไป 

ข้อ ๑๕ 
การขอข้อมูลข่าวสารตามหมายเรียกพยานเอกสารของศาล
ให้นำเสนออธิบดีหรือผู้ได้รับมอบหมายพิจารณาอนุญาต
และให้ข้าราชการผู้รับผิดชอบตั้งแต่ระดับ ๖ ขึ้นไปเป็นผู้รับรองสำเนาข้อมูลข่าวสาร

ข้อ ๑๖  ข้อมูลข่าวสารใด หากมีกฎหมาย ระเบียบอื่น
หรือมติคณะรัฐมนตรี กำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษ
การขอข้อมูลข่าวสารและการอนุญาตจะต้องปฏิบัติตามกฎหมาย ระเบียบ
หรือมติคณะรัฐมนตรีดังกล่าวด้วย 

หมวด
๔

การบริการข้อมูลข่าวสารของราชการ

ให้กองเทคโนโลยีสารสนเทศจัดเจ้าหน้าที่ประจำห้องสมุดกรมการค้าต่างประเทศ
เพื่อควบคุม ดูแล ตรวจสอบ
ติดตามประสานงานและดำเนินการให้บริการข้อมูลข่าวสารของราชการไว้ให้ประชาชนเข้าตรวจดู
ศึกษา ค้นคว้า และจัดทำสำเนาข้อมูลข่าวสารของราชการตามข้อ ๑๒ รวมทั้งเผยแพร่
จำหน่าย จ่ายแจก ตลอดจนให้ห้องสมุดกรมการค้าต่างประเทศเป็นศูนย์ประสานกับหน่วยงานภายในกรมการค้าต่างประเทศ
และให้คำแนะนำในการติดต่อกับหน่วยงานในกรมการค้าต่างประเทศ 
สำหรับหน่วยงานสำนักงานการค้าต่างประเทศในภูมิภาคให้สำนักงานการค้าต่างประเทศในภูมิภาคแต่ละแห่งจัดเจ้าหน้าที่เพื่อดำเนินการตามวรรคแรก

การบริการข้อมูลข่าวสารของราชการนอกจากที่กล่าวในวรรคหนึ่งให้เป็นไปตามหลักเกณฑ์
วิธีการที่ กข.คต. กำหนด 

ข้อ ๑๘ 
การขอถ่ายเอกสารหรือขอสำเนาที่มีคำรับรองถูกต้องจากหน่วยงานต่างๆ
ภายในกรมการค้าต่างประเทศ
ให้หน่วยงานที่เกี่ยวข้องแจ้งให้ผู้ขอถ่ายสำเนาเอกสารยื่นคำขอข้อมูลข่าวสารและแบบการขอให้บริการข้อมูลข่าวสารของราชการกรมการค้าต่างประเทศ
เพื่อไปชำระเงินค่าธรรมเนียมตามอัตราที่กำหนดไว้ในข้อ ๒๐
ที่ห้องสมุดกรมการค้าต่างประเทศ
หรือที่สำนักงานการค้าต่างประเทศในภูมิภาคแต่ละแห่ง แล้วแต่กรณี 
ในกรณีที่ผู้ยื่นคำขอข้อมูลข่าวสารประสงค์จะให้กรมการค้าต่างประเทศส่งสำเนาเอกสารข้อมูลข่าวสารให้ทางไปรษณีย์ผู้อื่นคำขอข้อมูลข่าวสารต้องเป็นผู้ชำระค่าส่งเอกสารทางไปรษณีย์ต่อกรมการค้าต่างประเทศตามอัตราที่กรมไปรษณีย์โทรเลขกำหนด

ข้อ ๑๙ 
ข้อมูลข่าวสารของราชการที่มีไว้เผยแพร่เพื่อขายหรือจำหน่ายให้คิดค่าใช้จ่ายต่างๆ
ตามหลักเกณฑ์ที่ กข.คต. กำหนด 

ข้อ ๒๐  การเรียกค่าธรรมเนียมการขอเข้าตรวจดู
ขอสำเนา หรือขอสำเนาที่มีคำรับรองถูกต้องของข้อมูลข่าวสารของราชการ
ให้เป็นไปตามประกาศคณะกรรมการข้อมูลข่าวสารของราชการ เรื่อง การเรียกค่าธรรมเนียม
การขอสำเนา หรือขอสำเนา ที่มีคำรับรองถูกต้องของข้อมูลข่าวสารของราชการ ดังนี้ 
(๑) ค่าธรรมเนียมการทำสำเนา
โดยเครื่องถ่ายเอกสารของกรมการค้าต่างประเทศ ให้เรียกเก็บในอัตราดังนี้ 
ขนาดกระดาษ เอ ๔                          หน้าละ
๑ บาท 
ขนาดกระดาษ เอฟ ๑๔                      หน้าละ
๑.๕๐ บาท 
ขนาดกระดาษ บี ๔                           หน้าละ
๒ บาท 
ขนาดกระดาษ เอ ๓                         หน้าละ
๓ บาท 
(๒)
การเรียกค่าธรรมเนียมการให้คำรับรองถูกต้องของข้อมูลข่าวสารที่อยู่ในการครอบครองและควบคุมดูแลของกรมการค้าต่างประเทศ
ให้คิดในอัตราคำรับรองละห้าบาท 
การรับรองสำเนาข้อมูลข่าวสารตามวรรคหนึ่ง
ให้ข้าราชการที่รับผิดชอบข้อมูลข่าวสารนั้นตั้งแต่ระดับ ๖ ขึ้นไปเป็นผู้รับรอง
โดยลงลายมือชื่อ พร้อมทั้ง ชื่อตัว ชื่อสกุลและตำแหน่ง ตลอดจน วัน เดือน ปี
ให้ชัดเจน ทั้งนี้ ให้รับรองตามจำนวนที่ผู้ยื่นคำขอให้รับรอง 

ข้อ ๒๑ 
รายได้จากการขายหรือจำหน่ายข้อมูลข่าวสารของราชการตาม ข้อ ๑๙
และค่าธรรมเนียมตามข้อ ๒๐ ให้ปฏิบัติตามระเบียบราชการ 

ข้อ ๒๒ 
การบริการส่งข้อมูลข่าวสารของราชการที่เปิดเผยทางโทรสารให้ดำเนินการได้โดยกรณีเร่งด่วน
โดยให้คำนึงถึงความสิ้นเปลือง เช่น จำนวนข้อมูลข่าวสารของราชการ
ระยะเวลาและค่าใช้จ่ายในการส่ง ทั้งนี้ ให้ผู้อำนวยการ สำนัก หรือผู้อำนวยการกองเจ้าของเรื่อง
เป็นผู้พิจารณาอนุญาต

ข้อ ๒๓ 
การบริการข้อมูลข่าวสารของราชการให้ดำเนินการให้แล้วเสร็จโดยเร็ว ทั้งนี้
ให้ถือปฏิบัติตามระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ 

ประกาศ
ณ วันที่ ๒๑ มกราคม พ.ศ. ๒๕๔๕
ธรรมนูญ  เชี่ยวสกุล
อธิบดีกรมการค้าต่างประเทศ

ณัฐดนัย/พิมพ์
๒๑ เมษายน ๒๕๕๑

[๑]
ราชกิจจานุเบกษา เล่ม ๑๑๙/ตอนพิเศษ ๑๔ ง /หน้า ๑๓/๒๐ กุมภาพันธ์ ๒๕๔๕